  Туспуктэм: Ижкар администрацилэн пресс-службаез Майя Бывальцева Ижкарысь Воровский нимо но Промышленной ульчаос вожын Школа скверез лэсьтон ужъёсты йылпумъязы. Туала интывыл «Жильё и городская среда» программая кылдӥз. Со сярысь кар администрацилэн пресс-службаез ивортӥз. Сквер вӧзын 31 номеро школа, искусствоосъя 9 номеро нылпи школа но 79 номеро нылпи садлэн кык юртэз интыяськемын, соин ик микроёросын улӥсьёс сое Школа сквер ниманы ӵектӥзы. Ачиз шутэтскон инты но карын улӥсьёслы луыса кылдӥз. 2018-тӥ арын со йӧскалык ӵектосъя умоятоно интывылъёс понна куара сётонэ пыриськиз но 15 сюрс куара люказ. Умоятон ужъёс кык люкетэн мынӥзы. Нырысетӥяз брусчаткалэсь сюресъёс лэсьтӥзы, нылпи городок, ӟусъёс пуктӥзы, тыл кыскизы, вож будосъёс мерттӥзы. Резина пырыен шобыртэм сюрес вылын пиналъёс самокатэн, велосипедэн ворттылыны быгато, пыдын ветлон сюреслэсь со висъямын. 2023-тӥ арын ӟечыретъёсын пергола, шудон тӥрлык, сцена пуктӥзы, шутэтскон интыосты радъязы. Табере татын пиналъёс адӟытонъёс радъяны, репетициос ортчытъяны, урокъёссэс лэсьтыны, «морской бой» шудыны быгатозы. Микроёросын улӥсьёс нылпиосынызы поръялозы, саюл азьын книга лыдӟыны яке крезьгур кылзыны быгатозы. Берло 7 ар ӵоже Ижкарын 34 выль мерлыко интывылъёс кылдытӥзы  Тодэ вайытом, Удмуртиын 2023-тӥ арын «Жильё и городская среда» йӧскалык ӵектосъя 100 паркъёсты, скверъёсты, пыдын ветлон интыосты но 50 азбаръёсты умоятӥзы. 2024-тӥ арын «Комплексное развитие сельских территорий» программая гурт ёросъёсын 70-лэсь трос объектъёсты тупатозы.  Тегъёс: Удмуртия умоятон йӧскалыкӵектосъёс Ижкар  